Nõukogu otsus,

25. märts 1991,

rahvusvahelise tina uurimisrühma pädevuse heakskiitmise kohta

(91/178/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikleid 113 ja 116,

võttes arvesse komisjoni ettepanekut

ning arvestades, et:

rahvusvahelise tina uurimisrühma pädevus võeti vastu 7. aprillil 1989 Genfis toimunud Ühinenud Rahvaste Organisatsiooni tinakonverentsil;

konverentsil osalenud riike ja rahvusvahelisi organisatsioone on palutud teatada Ühinenud Rahvaste Organisatsiooni peasekretärile pädevuse heakskiitmisest vastavalt selle lõike 21 punktile b;

uurimisrühm hakkab tulevikus täitma olulisi ülesandeid tinaturu ja tinakaubanduse analüüsi ja järelevalve alal;

rahvusvahelise tina uurimisrühma pädevuses sätestatud institutsiooniline struktuur eeldab ühenduse ja pädevuse heaks kiitnud liikmesriikide ühist osalemist rühma töös;

teatavad liikmesriigid on teatanud oma kavatsusest uurimisrühma töös osaleda;

seetõttu peaksid ühendus ja uurimisrühma töös osaleda soovivad liikmesriigid oma heakskiitmiskirjad ühisseisukoha alusel samaaegselt hoiule andma,

ON VASTU VÕTNUD JÄRGMISE OTSUSE:

Artikkel 1

Euroopa Majandusühendus kiidab heaks rahvusvahelise tina uurimisrühma pädevuse.

Ühendus ja need liikmesriigid, kes on käesolevas etapis otsustanud uurimisrühma töös osaleda, annavad oma heakskiitmiskirjad Ühinenud Rahvaste Organisatsiooni peasekretärile hoiule samaaegselt ja niipea, kui vajalikud siseriiklikud menetlused on lõpule viidud.

Pädevuse tekst on lisatud käesolevale otsusele.

Artikkel 2

Nõukogu eesistujal on õigus määrata isikud, kes on volitatud ühenduse nimel heakskiitmiskirjad hoiule andma.

Brüssel, 25. märts 1991

Nõukogu nimel

eesistuja

R. Steichen

--------------------------------------------------

LISA

RAHVUSVAHELISE TINA UURIMISRÜHMA PÄDEVUS

Loomine

1. Käesolevaga luuakse rahvusvaheline tina uurimisrühm antud pädevuse sätete elluviimiseks ja pädevuse rakendamise kontrollimiseks.

Eesmärk

2. Uurimisrühma eesmärk on edendada rahvusvahelist koostööd tina alal, parandades rahvusvahelist tinamajandust käsitleva teabe kättesaadavust ja toimides valitustevaheliste tina-alaste küsimuste konsultatsioonide kohana.

Mõisted

3. a) "Uurimisrühm" on käesoleva pädevusega loodud rahvusvaheline tina uurimisrühm.

b) "Tina" on tinametall, muu rafineeritud tina, sekundaartina või tinakontsentraatide ja looduslikest leiukohtadest kaevandatud tinamaagi tinasisaldus ning uurimisrühma määratud muud tinatooted. Käesoleva mõiste tähenduses ei loeta "maagi" hulka kuuluvaks i) maagi leiukohast muul otstarbel kui töötlemiseks kaevandatavat materjali ega ii) töötlemise käigus kõrvalejäetavat materjali.

c) "Liikmed" on kõik lõikes 5 sätestatud riigid ja valitsustevahelised organisatsioonid, kes on vastavalt lõikele 21 teatanud käesoleva pädevuse heakskiitmisest.

Ülesanded

4. Uurimisrühmal on järgmised ülesanded:

a) rajada võimalused maailma tinakaubanduse ning selle suundumuste pidevaks jälgimiseks ning korraldada sellist jälgimist, eelkõige seeläbi, et rajatakse, peetakse ja pidevalt ajakohastatakse statistilist süsteemi igat liiki tina tootmise, varude ja tarbimise kohta maailmas ning jagatakse selliselt saadud teavet;

b) korraldada konsultatsioone ja teabevahetust igat liiki tina tootmise, varude ja tarbimise arengu ja suundumuste küsimustes;

c) vastavalt rühma otsustele viia läbi vajalikke laiaulatuslikke uuringuid tinaga seotud olulistes küsimustes.

Koosseis

5. Uurimisrühma liikmeks võivad astuda kõik riigid, kes on huvitatud tina tootmisest, selle tarbimisest või rahvusvahelisest tinakaubandusest, ning kõik valitsustevahelised organisatsioonid, kellel on kohustus pidada läbirääkimisi rahvusvaheliste lepingute, eriti kaubalepingute sõlmimiseks ning kellel on kohustus nimetatud lepinguid sõlmida ja kohaldada.

Uurimisrühma volitused

6. a) Uurimisrühmal on kõik volitused ja õigus võtta meetmeid või korraldada meetmete võtmist, et tagada käesoleva pädevuse sätete kohaldamine.

b) Uurimisrühmal ei ole otseseid ega kaudseid volitusi sõlmida lepinguid tina ega muude kaupade või toodetega kauplemiseks, ega futuurtehingutega seotud lepinguid; samuti ei ole uurimisrühmal volitusi võtta eelnimetatud otstarbel rahalisi kohustusi.

c) Uurimisrühm võtab vastu oma ülesannete täitmiseks vajaliku töökorra, mis peab olema kooskõlas ega tohi olla vastuolus käesoleva pädevusega.

d) Uurimisrühmal ei ole volitusi võtta ei enda ega oma liikmete nimel kohustusi, mis jäävad käesoleva pädevuse või uurimisrühma töökorra raamidest välja.

Peakontor

7. Uurimisrühma peakorter asub uurimisrühma valitud asukohas ühe liikmesriigi territooriumil, kui uurimisrühm ei otsusta teisiti. Peakorterit käsitleva kokkuleppe sõlmimiseks astub uurimisrühm võõrustajariigi valitsusega läbirääkimistesse ja nimetatud kokkulepe sõlmitakse niipea kui võimalik pärast käesoleva pädevuse jõustumist.

Otsustamine

8. a) Käesoleva pädevusega asutatud uurimisrühma kõrgeim võimuorgan on uurimisrühma üldkoosolek.

b) Uurimisrühm, lõikes 9 nimetatud alaline komitee ning muud komiteed ja allorganid, mida võidakse asutada, langetavad otsuseid konsensuse alusel ja ilma hääletamata, välja arvatud otsuste puhul, mis käesoleva pädevuse või töökorra alusel langetatakse häälteenamusega.

c) Igal liikmesriigil on üks hääl.

Alaline komitee

9. a) Uurimisrühm asutab alalise komitee, mis koosneb uurimisrühma liikmetest, kes on avaldanud soovi selle töös osaleda.

b) Alaline komitee täidab uurimisrühma antud ülesandeid ja annab uurimisrühmale aru oma töö edenemisest ja selle tulemustest.

Komiteed ja allorganid

10. Uurimisrühm võib tinatööstuse arengu jälgimiseks asutada tööstuse nõuandekomitee. Lisaks alalisele komiteele on uurimisrühmal õigus asutada ka muid komiteesid ja allorganeid tingimustel, mille ta ise kindlaks määrab.

Sekretariaat

11. a) Uurimisrühmal on sekretariaat, mis koosneb peasekretärist ja muust vajalikust personalist.

b) Uurimisrühma kõrgeim haldusametnik on peasekretär, kes vastutab käesoleva pädevuse haldamise ja kohaldamise eest kooskõlas uurimisrühma otsustega.

Koostöö

12. a) Uurimisrühm võib korraldada konsultatsioone ja teha koostööd Ühinenud Rahvaste Organisatsiooni, tema organite ja spetsialiseeritud asutustega ning vajadusel ka teiste valitsustevaheliste asutustega.

b) Samuti võib uurimisrühm teha korraldusi, mida ta peab asjakohaseks, et pidada ühendust valitsustega, kes on asjast huvitatud, kuid uurimisrühma töös ei osale, ning asjaomaste rahvusvaheliste valitsusväliste organisatsioonide ja erasektori asutustega.

c) Uurimisrühm võib kutsuda tinaga seotud probleemidest olulisel määral huvitatud kolmandaid riike ning asjaomaseid valitsustevaheliste või valitsusväliste organisatsioonide esindajaid osalema oma koosolekutele vaatlejana, kokkuleppel et kõnealune organisatsioon annab ka uurimisrühmale samalaadsed õigused. Kui rühm ei otsusta teisiti, võivad vaatlejad osaleda kõikidel uurimisrühma koosolekutel kas kogu konkreetse koosoleku või koosolekute seeria või teatud osa puhul, kuid ei või osaleda alalise komitee ega selliste komiteede või allkomiteede koosolekutel, kus kõik rühma liikmed ei ole esindatud.

d) Esimees võib kutsuda vaatlejaid osalema uurimisrühma aruteludel, kuid vaatlejal ei ole õigust hääletada ega ettepanekuid esitada.

Suhted ÜRO toorainefondiga

13. Uurimisrühm võib taotleda enda määramist rahvusvaheliseks tooraineorganiks (ICB) vastavalt ÜRO toorainefondi asutamislepingu artikli 7 lõikele 9 eesmärgiga spondeerida fondi teiselt arvelt rahastatavaid tinaprojekte tingimustel, mis määratakse kindlaks ainult uurimisrühma üksmeelsel otsusel. Uurimisrühmal ei ole siiski õigust võtta selliste projektide spondeerimiseks rahalisi kohustusi; samuti ei tohi uurimisrühm olla selliste projektide teostaja.

Õiguslik seisund

14. a) Uurimisrühmal on rahvusvaheline iseseisev õigusvõime.

b) Uurimisrühma staatust võõrustajariigi territooriumil reguleerib peakorterit käsitlev kokkulepe, mille sõlmivad võõrustajariik ja uurimisrühm.

c) Uurimisrühmal on õigusvõime täita oma ülesandeid ning eelkõige on rühmal õigus sõlmida lepinguid, omandada ja käsutada vallasvara ning algatada kohtumenetlusi, kui lõike 6 punktist b ei tulene teisiti.

Osamaksud eelarvesse

15. a) Uurimisrühma kõik liikmed osalevad uurimisrühma kinnitatud aastaeelarves oma osamaksu piires. Iga liikme osamaksu suuruse väljaarvutamiseks jaotatakse 50 % eelarvest nende vahel võrdselt ning ülejääk jagatakse liikmesriikide vahel võrdeliselt nende osale kõikide liikmesriikide primaartina ja tinakontsentraatidega kauplemise kogumahus, mis tootjariikide puhul saadakse, lahutades koguekspordist koguimpordi mahu, ning mis tarbijariikide puhul tähendab nende tinaimpordi kogumahtu. Iga riigi osamaksu arvutamiseks jagatakse riigid tootjariikideks, kus tinakontsentraatide tootmise maht ületab nende esitatud andmetel põhineva primaartina tarbimismahu, ning tarbijariikideks, kus nende esitatud andmetel põhinev primaartina tarbimismaht ületab nende tinakontsentraatide tootmise mahu. Arvutused tehakse kolme viimase kalendriaasta põhjal, mille kohta on saadaval statistilised andmed.

b) Uurimisrühm määrab kooskõlas töökorra osamaksu käsitlevate sätetega iga liikme osamaksu suuruse majandusaasta kohta rühma otsustatud vääringus. Iga liige tasub osamaksu kooskõlas oma põhiseadusest tulenevate menetlustega.

Statistika ja teave

16. a) Uurimisrühm kogub, töötleb ja teeb oma liikmetele kättesaadavaks tina tootmist, -kaubandust, -varusid ja tarbimist käsitleva teabe, mida ta peab käesoleva pädevuse tõhusa rakendamise seisukohalt vajalikuks, ning samuti allpool punktis b nimetatud teabe.

b) Uurimisrühm teeb asjakohased korraldused, et tagada teabevahetus riikide valitsustega, kes on asjast huvitatud, kuid uurimisrühmas ei osale, ja asjaomaste valitsusväliste ja valitsustevaheliste organisatsioonidega, et tagada uusima ja usaldusväärse teabe kättesaadavus tina tootmise, tarbimise, -varude, rahvusvahelise tinakaubanduse, rahvusvaheliselt tunnustatud tinahindade ning muude tegurite kohta, mis mõjutavad tina nõudmist ja pakkumist.

c) Uurimisrühm püüab tagada, et tema avalikustatud teave ei seaks ohtu tina tootmise, töötlemise, turustamise ega tarbimisega tegelevate valitsuste, isikute ega ettevõtete tegevuse konfidentsiaalsust.

Aastaülevaade ja aruanded

17. a) Uurimisrühm koostab iga-aastase ülevaate maailmas tina alal toimuva kohta, milles käsitletakse ka muid selle alaga seotud küsimusi ning mis põhineb liikmete antud ja muudest asjaomastest allikatest saadud teabel. Et aidata igal liikmel iseseisvalt prognoosida rahvusvahelise tinamajanduse arenguid, peab aastaülevaade sisaldama ülevaadet järgnevate aastate eeldatavate tinatootmismahtude kohta ning tina toodangu, tarbimise ja tinaga kauplemise väljavaateid järgmiseks kalendriaastaks.

b) Uurimisrühm koostab aastaülevaate tulemusi hõlmava aruande, mis jagatakse liikmetele. Kui uurimisrühm peab seda vajalikuks, võib selle aruande ja muud liikmetele jagatavad aruanded ja uurimistööd teha töökorra sätetega kooskõlas kättesaadavaks ka teistele huvitatud pooltele.

Uuringud

18. a) Uurimisrühm korraldab või laseb korraldada rahvusvahelist tinamajandust käsitlevaid sihtuuringuid, mis hõlmavad ka tekkinud või tekkida võivate eriraskuste ja -probleemide uurimist.

b) Eespool nimetatud uuringutes võib esitada üldisi soovitusi ja ettepanekuid, kuid selliste soovituste või ettepanekutega ei tohi sekkuda liikmesriikide õigusse juhtida ise oma siseriikliku tinamajanduse kõiki aspekte ega piirata ühegi teise rahvusvahelise organisatsiooni pädevust tema õiguspädevuse alla kuuluvates küsimustes.

Liikmete kohustused

19. Liikmed annavad endast parima omavahelise koostöö sujumiseks ning uurimisrühma eesmärkide saavutamiseks eelkõige seeläbi, et esitavad lõike 16 punktis a nimetatud teavet tinamajanduse kohta.

Muutmine

20. Käesolevat pädevust võib muuta ainult uurimisrühma üksmeelsel otsusel.

Jõustumine

21. a) Käesolev pädevus jõustub siis, kui riigid, kelle tinakaubandus moodustab käesoleva pädevuse lisas esitatud andmete kohaselt kokku vähemalt 70 % kõikide seal esindatud riikide tinakaubandusest, teatavad Ühinenud Rahvaste Organisatsioonile (edaspidi "hoiulevõtja") käesoleva pädevuse heakskiitmisest vastavalt käesoleva lõike punktile b.

b) Lõikes 5 nimetatud riik või valitsustevaheline organisatsioon, kes soovib uurimisrühma liikmeks astuda, teatab hoiulevõtjale, et ta kiidab käesoleva pädevuse heaks ajutiselt, kuni siseriiklikud menetlused on lõpule viidud, või lõplikult. Riik või valitsustevaheline organisatsioon, kes on teatanud käesoleva pädevuse ajutisest heakskiitmisest, püüab oma menetlused lõpule viia nii kiiresti kui võimalik ning teatab menetluste lõpetamisest hoiulevõtjale.

c) Kui nõuded käesoleva pädevuse jõustumiseks ei ole täidetud hiljemalt 31. detsembril 1989, esitab hoiulevõtja riikidele ja valitsustevahelistele organisatsioonidele, kes on teatanud käesoleva pädevuse heakskiitmisest vastavalt punktile b, ettepaneku langetada omavaheline otsus käesoleva pädevuse jõustamise kohta.

d) Pärast käesoleva pädevuse jõustumist kutsub hoiulevõtja esimesel võimalusel kokku uurimisrühma avakoosoleku. Võimalusel teavitatakse liikmeid koosoleku toimumisest vähemalt kuu aega ette.

Väljaastumine

22. a) Igal liikmel on õigus igal ajal uurimisrühmast välja astuda, teatades sellest kirjalikult hoiulevõtjale ja uurimisrühma peasekretärile.

b) Väljaastumine ei mõjuta juba tekkinud rahaliste kohustuste täitmist ega anna väljaastuvale liikmele õigust nõuda väljaastumise aasta osamaksu tagasi.

c) Väljaastumine jõustub 30 päeva möödumisel päevast, mil hoiulevõtja saab vastava teatise.

d) Uurimisrühma peasekretär teavitab viivitamata uurimisrühma kõiki liikmeid käesoleva lõike kohase teatise saamisest.

Lõpetamine

23. a) Uurimisrühmal on igal ajal õigus langetada kahekolmandikulise häälteenamusega otsus käesoleva pädevuse lõpetamise kohta. Pädevuse lõpetamine jõustub uurimisrühma määratud kuupäeval.

b) Uurimisrühm eksisteerib käesoleva pädevuse lõppemisest olenemata veel aja vältel, mis kulub rühma likvideerimiseks ning tasaarvelduseks.

Reservatsioonid

24. Käesoleva pädevuse ühegi sätte suhtes ei või teha reservatsioone.

--------------------------------------------------

LISA

Tinakaubandus [1]

Riik | Eksport | Import | Kaubandus | Osa (%) |

(tuhandetes tonnides) | (tuhandetes tonnides) | (tuhandetes tonnides) |

Argentiina | 0,1 | 0,9 | 1,0 | 0,27 |

Austraalia | 6,5 | 0,4 | 6,9 | 1,84 |

Belgia/Luksemburg | 2,9 | 3,2 | 6,1 | 1,63 |

Boliivia | 12,9 | — | 12,9 | 3,44 |

Brasiilia | 20,1 | — | 20,1 | 5,36 |

Kanada | 1,7 | 3,8 | 5,5 | 1,47 |

Hiina | 17,2 | — | 17,2 | 4,59 |

Taani | 0,9 | 0,9 | 1,8 | 0,48 |

Egiptus | — | 0,3 | 0,3 | 0,08 |

Soome | — | 0,1 | 0,1 | 0,03 |

Prantsusmaa | 0,2 | 7,7 | 7,9 | 2,11 |

Saksamaa Liitvabariik | 3,1 | 19,4 | 22,5 | 6,00 |

Kreeka | — | 0,4 | 0,4 | 0,11 |

India | — | 2,7 | 2,7 | 0,72 |

Indoneesia | 25,3 | — | 25,3 | 6,74 |

Iirimaa | — | 0,1 | 0,1 | 0,03 |

Itaalia | 0,1 | 6,2 | 6,3 | 1,68 |

Jaapan | — | 32,1 | 32,1 | 8,56 |

Malaisia | 49,2 | 13,1 | 62,3 | 16,61 |

Mehhiko | — | 4,7 | 4,7 | 1,25 |

Madalmaad | 2,6 | 8,5 | 11,1 | 2,96 |

Nigeeria | 0,6 | — | 0,6 | 0,16 |

Norra | — | 0,5 | 0,5 | 0,13 |

Peruu | 3,8 | 0,4 | 4,2 | 1,12 |

Filipiinid | — | 0,5 | 0,5 | 0,13 |

Poola | — | 3,1 | 3,1 | 0,83 |

Portugal | — | 0,6 | 0,6 | 0,16 |

Korea Vabariik | — | 5,1 | 5,1 | 1,36 |

Hispaania | 0,1 | 3,3 | 3,4 | 0,91 |

Rootsi | 0,1 | 0,6 | 0,7 | 0,19 |

Tai | 16,5 | — | 16,5 | 4,40 |

Türgi | — | 1,1 | 1,1 | 0,29 |

Nõukogude Sotsialistlike Vabariikide Liit | — | 13,8 | 13,8 | 3,68 |

Suurbritannia ja Põhja-Iirimaa Ühendatud Kuningriik | 16,8 | 14,1 | 30,9 | 8,24 |

Ameerika Ühendriigid | 1,4 | 41,4 | 42,8 | 11,41 |

Jugoslaavia | — | 1,4 | 1,4 | 0,37 |

Sair | 2,6 | — | 2,6 | 0,69 |

KOKKU: | 184,7 | 190,4 | 375,1 | 100,00 |

--------------------------------------------------